
VŠEOBECNE ZÁVÄZNÉ NARIADENIE 
č. 1/ 2009 

o miestnych daniach 
a miestnom poplatku za komunálne odpady a drobné stavebné odpady  
na území obce J a m n í k 
Obecné zastupiteľstvo v Jamníku na základe § 6 ods. 1 zák. SNR č. 369/1990 Zb. o obecnom zriadení v znení neskorších predpisov a zákona č. 582/2004 Z. z. o miestnych daniach a  miestnom poplatku za komunálne odpady a  drobné stavebné odpady v znení neskorších predpisov v y d á v a  pre územie obce Jamník toto 
I. č a s ť

ÚVODNÉ USTANOVENIA  

§ 1 
(1) Toto všeobecne záväzné nariadenie (ďalej len „VZN“) upravuje podrobne podmienky ukladania miestnych daní a miestneho poplatku za komunálne odpady a  drobné stavebné odpady (ďalej len „miestne dane a miestny poplatok“) na území obce Jamník 

  

2) Obec Jamník na svojom území ukladá tieto miestne dane: 

a/ daň z nehnuteľností, 

b/ daň za psa, 

c/ daň za užívanie verejného priestranstva, 

d/ daň za ubytovanie, 

e/ daň za predajné automaty, 

f/ daň za nevýherné hracie prístroje. 

  

(3) Obec Jamník na svojom území ukladá miestny poplatok za komunálne odpady a  drobné stavebné odpady. 

  

(4) Zdaňovacím obdobím miestnych daní a to dane z nehnuteľností, dane za psa, dane za predajné automaty a dane za nevýherné hracie prístroje je kalendárny rok.

  

II. č a s ť

Miestne dane 

Daň z nehnuteľností 
§ 2 
Daň z nehnuteľností zahŕňa 

a/ daň z pozemkov, 

b/ daň zo stavieb, 

c/ daň z bytov a z nebytových priestorov v bytovom dome (ďalej len „daň z bytov“)

§ 3 
Daň z pozemkov
(1) Daňovníkom dane z pozemkov sú tí, ktorí sú uvedení v ustanovení § 5 zák. č. 582/2004 Z.z. o miestnych daniach a miestnom poplatku za komunálne odpady a drobné stavebné odpady (ďalej len "zákon o miestnych daniach").

(2) Predmetom dane z pozemkov sú pozemky na území obce Jamník v členení podľa § 6 ods. 1 až 7 zákona o miestnych daniach.

(3) Spôsob výpočtu základu dane z pozemkov je uvedený v ustanovení § 7 zákona o miestnych daniach. Výpočet sa musí prevádzať vždy k 1. januáru zdaňovacieho obdobia. Na zmeny, ktoré nastanú počas zdaňovacieho obdobia správca dane nebude prihliadať okrem prípadov, kde je to upravené platnou právnou úpravou. 

(4) Základom dane z pozemkov je hodnota pozemku určená vynásobením výmery pozemkov v m2 a hodnoty pozemkov pre jednotlivé druhy pozemkov nasledovne: 

a/ orná pôda, chmeľnice, vinice, ovocné sady 0,1988 eura 5,99 Sk/m2 
b/ trvalé trávne porasty 0,0325 eura 0,98 Sk/m2
c/ záhrady 1,85 eura 56 Sk/m2 
d/ lesné pozemky, na ktorých sú hospodárske lesy, rybníky s chovom rýb a za ostatné hospodársky využívané vodné plochy 0,0325 eura 0,98 Sk/m2 
e/ zastavané plochy a nádvoria 1,85 eura 56 Sk/m2 
f/ stavebné pozemky 18,58 eura 560 Sk/m2 
g/ ostatné plochy okrem stavebných pozemkov 1,85 eura 56 Sk/m2 

(5) Správca dane na území obce Jamník určuje ročnú sadzbu dane z pozemkov pre pozemky druhu: 
a/ orná pôda, chmeľnice, vinice, ovocné sady 0,40 % zo základu dane, 

b/ trvalé trávne porasty 0,40 % zo základu dane, 

c/ záhrady 0,40 % zo základu dane, 

d/ lesné pozemky, na ktorých sú hospodárske lesy 0,25 % zo základu dane, 

f/ zastavané plochy a nádvoria 0,40 % zo základu dane, 

g/ stavebné pozemky 0,30 % zo základu dane, 

h/ ostatné plochy okrem stavebných pozemkov 0,40 % zo základu dane.  
§ 4 
Daň zo stavieb 

(1) Daňovníkom dane zo stavieb sú tí, ktorí sú uvedení v ustanovení § 9 zákona o miestnych daniach.

(2) Predmetom dane zo stavieb sú stavby na území obce Jamník, ktoré majú jedno alebo viac nadzemných podlaží alebo podzemných podlaží alebo ich časti spojené so zemou pevným základom. Na daňovú povinnosť nemá vplyv skutočnosť, že sa stavba prestala užívať.

(3) Správca dane na území obce Jamník určuje ročnú sadzbu dane zo stavieb za každý aj začatý m2 zastavanej plochy vo výške: 

a/ za stavby na bývanie a drobné stavby, ktoré majú doplnkovú konštrukciu pre hlavnú stavbu 0,079 eura 2,38 Sk 
b/ za stavby na pôdohospodársku produkciu, skleníky, stavby pre vodné hospodárstvo, stavby využívané na skladovanie vlastnej pôdohospodárskej produkcie vrátane stavieb na vlastnú administratívu 0,082 eura 2,47 Sk 
c/ za stavby rekreačných a záhradkárskych chát a domčekov na individuálnu rekreáciu 0,149 eura 4,49 Sk 
d/ za samostatne stojace garáže a samostatné stavby hromadných garáží a stavby určené alebo používané na tieto účely postavené mimo bytových domov 0,199 eura 6 Sk 
e/ za priemyselné stavby slúžiace energetike, stavby slúžiace stavebníctvu, stavby využívané na skladovanie vlastnej produkcie vrátane stavieb na vlastnú administratívu 0,730 eura 22 Sk 
f/ za stavby na ostatné podnikanie a na zárobkovú činnosť, skladovanie a administratívu súvisiacu s ostatným podnikaním a zárobkovou činnosťou 0,730 eura 22 Sk 
g/ za ostatné stavby neuvedené v písm. a - f 0,215 eura 6,48 Sk
(4) Pri viacpodlažných stavbách správca dane určuje príplatok za podlažie 

0,02 eura 0,60 Sk za každé podlažie okrem prvého nadzemného podlažia

(5) Ak stavba slúži na viaceré účely, na ktoré sú určené rôzne sadzby dane podľa odseku 3 a príplatok za podlažie podľa odseku 5, daň za vypočíta ako súčet pomerných častí dane. Pomerná časť dane sa vypočíta ako súčin zastavanej plochy stavby, pomernej časti základu dane a sadzby dane na príslušný účel využitia stavby. Pomerná časť základu dane sa zistí ako pomer podlahovej plochy časti stavby využívanej na jednotlivý účel využitia k celkovej podlahovej ploche stavby.

§ 5 
Daň z bytov 

(1) Daňovníkom dane z bytov sú tí, ktorí sú uvedení v ustanovení § 13 zákona o miestnych daniach.

(2) Predmetom dane z bytov v bytovom dome na území obce Jamník, v ktorom aspoň jeden byt alebo nebytový priestor nadobudli do vlastníctva fyzické osoby alebo právnické osoby, sú byty a nebytové priestory.

(3) Základom dane z bytov je výmera podlahovej plochy bytu alebo nebytového priestoru v m 2.

(4) Správca dane na území obce Jamník určuje ročnú sadzbu dane z bytov za každý aj začatý m2 podlahovej plochy bytu a nebytového priestoru vo výške: 

byty a nebytové priestory 0,079 eura 2,38 Sk 
§ 6 
Spoločné ustanovenia pre daň z nehnuteľností

(1) Daňová povinnosť vzniká 1. januára zdaňovacieho obdobia nasledujúceho po zdaňovacom období , v ktorom sa daňovník stal vlastníkom, správcom, nájomcom alebo užívateľom nehnuteľnosti, ktorá je predmetom dane a zaniká 31. decembra zdaňovacieho obdobia, v ktorom daňovníkovi zanikne vlastníctvo, správa, nájom alebo užívanie nehnuteľnosti. Ak sa daňovník stane vlastníkom, správcom, nájomcom alebo užívateľom nehnuteľnosti 1. januára bežného zdaňovacieho obdobia, vzniká daňová povinnosť týmto dňom. 

Na zmeny skutočností rozhodujúcich pre daňovú povinnosť, ktoré nastanú v priebehu zdaňovacieho obdobia, sa neprihliada. V prípade nadobudnutia nehnuteľnosti vydražením v priebehu roka daňová povinnosť vzniká prvým dňom mesiaca nasledujúceho po dni, v ktorom sa vydražiteľ stal vlastníkom nehnuteľnosti, alebo prvým dňom mesiaca nasledujúceho po dni schválenia príklepu súdom.

(2) Fyzická osoba alebo právnická osoba v priebehu príslušného zdaňovacieho obdobia je povinná oznámiť správcovi dane skutočnosti rozhodujúce pre vznik alebo zánik daňovej povinnosti k dani z nehnuteľností a každú zmenu týchto skutočností do 30 dní odo dňa, keď tieto skutočnosti alebo ich zmeny nastali.

(3) Daňové priznanie k dani z nehnuteľností (ďalej len „priznanie“) je daňovník povinný podať príslušnému správcovi dane do 31. januára toho zdaňovacieho obdobia, v ktorom mu vznikla daňová povinnosť, podľa stavu k 1 januáru zdaňovacieho obdobia ak tento zákon neustanovuje inak a v ďalších zdaňovacích obdobiach do tohto termínu, len ak nastali zmeny skutočností rozhodujúcich na vyrubenie dane z nehnuteľností. 

Za zmeny skutočností rozhodujúcich na vyrubenie dane sa nepovažuje zmena sadzieb dane z nehnuteľností. Daňovník, ktorý nadobudne nehnuteľnosť vydražením v priebehu zdaňovacieho obdobia, je povinný podať priznanie do 15 dní odo dňa vzniku daňovej povinnosti. 

Ak je pozemok, stavba, byt a nebytový priestor v bytovom dome v spoluvlastníctve viacerých osôb (§ 5 ods.4, § 9 ods. 3 a § 13 ods. 2), priznanie podá každá fyzická osoba alebo právnická osoba. Ak sa spoluvlastníci dohodnú, priznanie podá zástupca, ktorého dohodou určili spoluvlastníci, pričom túto skutočnosť musia písomne oznámiť správcovi dane pred uplynutím lehoty na podanie daňového priznania. To sa nevzťahuje na manželov, ktorí majú pozemok, stavbu, byt alebo nebytový priestor v bytovom dome v bezpodielovom spoluvlastníctve manželov, v tomto prípade priznanie podáva jeden z manželov.

(4) Daňovník je povinný v priznaní uviesť všetky skutočnosti rozhodujúce na výpočet dane a daň si sám vypočítať.

(5) Daňovník, ak ide o fyzickú osobu, je povinný uviesť v priznaní aj meno, priezvisko, titul, adresu trvalého pobytu, rodné číslo a ak ide o právnickú osobu je povinný uviesť aj obchodné meno alebo názov, identifikačné číslo a sídlo. Súčasne je daňovník povinný vyplniť všetky údaje podľa daňového priznania. Osobné údaje podľa tohto odseku sú chránené podľa osobitného predpisu. 

(6) Daň z pozemkov, daň zo stavieb a daň z bytov vyrubí správca dane každoročne podľa stavu k 1.januáru príslušného zdaňovacieho obdobia. 

Pri nadobudnutí nehnuteľnosti v dražbe správca dane vyrubí pomernú časť dane vydražiteľovi začínajúc mesiacom nasledujúcom po dni, v ktorom nehnuteľnosť v dražbe nadobudol, až do konca príslušného zdaňovacieho obdobia. 

Pri dohode spoluvlastníkov správca dane vyrubí daň tomu spoluvlastníkovi, ktorý na základe ich dohody podal priznanie podľa § 19 ods. 2 zákona o miestnych daniach.

(7)Správca dane určuje, že vyrubená daň z nehnuteľnosti je splatná : 

do 15 dní odo dňa nadobudnutia právoplatnosti platobného výmeru bežného roka, na ktorý sa daň vyrubuje. 

Daňovník, u ktorého vyrubená daň presiahne čiastku 330 eur 9 942 Sk je splatná : 

- v štyroch splátkach, prvá splátka do 15 dní odo dňa nadobudnutia právoplatnosti platobného výmeru, druhá splátka do 30.septembra, tretia do 30.novembra a štvrtá splátka do 31. decembra. 

 
§ 7 
Daň za psa 
 
(1) Predmetom dane za psa je pes starší ako 6 mesiacov chovaný fyzickou osobou alebo právnickou osobou.

(2) Predmetom dane za psa nie je 

- pes chovaný na vedecké účely a výskumné účely 

- pes umiestnený v útulku zvierat 

- pes so špeciálnym výcvikom, ktorého vlastní alebo používa občan s ťažkým zdravotným postihnutí

(3) Daňovníkom je fyzická osoba alebo právnická osoba, ktorá je vlastníkom psa alebo držiteľom psa, ak sa nedá preukázať, kto psa vlastní.

(4) Základom dane je počet psov.

(5) Sadzba dane je 6 eur 181 Sk za jedného psa a kalendárny rok. Takto určená sadzba dane platí za každého ďalšieho psa u toho istého daňovníka.

(6) Daňová povinnosť vzniká prvým dňom kalendárneho mesiaca nasledujúceho po mesiaci, v ktorom sa pes stal predmetom dane a zaniká prvým dňom mesiaca nasledujúceho po mesiaci, v ktorom pes prestal byť predmetom dane. 

(7) Daňovník je povinný písomne oznámiť vznik daňovej povinnosti správcovi dane do 30 dní od vzniku daňovej povinnosti a v tejto lehote zaplatiť daň na zdaňovacie obdobie alebo pomernú časť dane na zostávajúce mesiace zdaňovacieho obdobia, v ktorom vznikla daňová povinnosť. 

Ak daňová povinnosť zanikne v priebehu zdaňovacieho obdobia a daňovník to oznámi správcovi dane najneskôr do 30 dní odo dňa zániku daňovej povinnosti, správca dane vráti pomernú časť dane za zostávajúce mesiace zdaňovacieho obdobia, za ktoré bola daň zaplatená. Nárok na vrátenie pomernej časti dane zaniká, ak daňovník v uvedenej lehote zánik daňovej povinnosti neoznámil. 

Písomné oznámenie sa doručuje na obecný úrad a musí obsahovať najmä označenie vlastníka (resp. držiteľa) psa menom, priezviskom a adresou trvalého pobytu, označenie psa, jeho vek, spôsob a dátum nadobudnutia, stanovište psa uvedením adresy vlastníka, resp. držiteľa, druhy vykonaných veterinárnych očkovaní.

(8) Spôsoby preukazovania vzniku daňovej povinnosti: 

a/ písomné oznámenie .

(9) Spôsoby preukazovania zániku daňovej povinnosti: 

a/ písomné oznámenie .

(10) Daň za psa obec po prvý krát vyrubí platobným výmerom. V ďalších zdaňovacích obdobiach je daň na zdaňovacie obdobie splatná bez vyrubenia do 31. januára tohto zdaňovacieho obdobia.

(11) Spôsoby vyberania dane: 

a/ v hotovosti do pokladne obecného úradu, 

b/ na účet obce. 

§ 8 
Daň za užívanie verejného priestranstva 
 
(1) Verejným priestranstvom na účely tohto VZN sú verejnosti prístupné pozemky vo vlastníctve obce Jamník, ktorými sa rozumejú nasledovné miesta: 

a/ miestne cestné komunikácie v celej svojej dĺžke a v šírke od krajnice po krajnicu, 

b/ vybudovaný chodník, príp. aj upravená plocha pre chodenie obyvateľov na celom území obce, 

c/ všetky neknihované parcely v intraviláne obce

(2) Predmetom dane za užívanie verejného priestranstva je osobitné užívanie verejného priestranstva .

(3) Osobitným užívaním verejného priestranstva sa podľa tohto VZN rozumie 

a/ umiestnenie zariadenia slúžiaceho na poskytovanie služieb, 

b/ umiestnenie stavebného zariadenia, predajného zariadenia, zariadenia cirkusu, zariadenia lunaparku a iných atrakcií, 

c/ umiestnenie skládky. 

d/ trvalé parkovanie motorového vozidla

(4) Daňovníkom je fyzická osoba alebo právnická osoba, ktorá verejné priestranstvo užíva.

(5) Základom dane za užívanie verejného priestranstva je výmera užívaného verejného priestranstva v m 2 verejného priestranstva

(6) Sadzbu dane za užívanie je : 

- poplatok za poskytovanie predajných služieb jednorázovo 3, 5 eura 105 Sk paušálne 
- poplatok za lunapark a iné atrakcie za deň 8, 5 eura 256 Sk paušálne
- poplatok za umiestnenie skládky za m 2 a deň 0,06 eura 1,80 Sk 
- poplatok za trvalé parkovanie motorového vozidla na dobu 

dlhšie ako tri mesiace, poplatok na deň 0,13 eura 
(7) Daňová povinnosť vzniká začatím užívania verejného priestranstva a zaniká ukončením užívania verejného priestranstva. 

Daňovník je povinný osobne alebo písomne podať oznámenie o začatí užívania verejného priestranstva Obecnému úradu v Jamníku a to pred začatím osobitného užívania verejného priestranstva, výnimočne v deň, v ktorom sa má realizovať užívanie verejného priestranstva. 

Daňovník je tiež povinný ohlásiť do 3 dní každú skutočnosť, ktorá má alebo môže mať vplyv na výšku stanovenej, resp. zaplatenej dane. Daňovník je povinný oznámiť Obecnému úradu v Jamníku skutočnosť, že osobitné užívanie verejného priestranstva skončilo a verejné priestranstvo bolo uvedené do pôvodného stavu.

(8) Miestnu daň obec vyrubí platobným výmerom a splatnosť sa stanovuje nasledovne: 

a/ jednorázovo v hotovosti do pokladne obecného úradu, 

b/ pri dobe užívania verejného priestranstva najviac 15 dní pri ohlasovaní vzniku poplatkovej povinností na Obecnom úrade v Jamníku , 

c/ pri dobe užívania verejného priestranstva dlhšie ako 15 dní a to týždennými alebo mesačnými splátkami, pričom termín a spôsob splátok určí poverený zamestnanec správcu miestnej dane na Obecnom úrade v pri ohlásení vzniku daňovej povinnosti daňovníkom. 

§ 9 
Daň za ubytovanie
 

(1) Predmetom dane za ubytovanie je odplatné prechodné ubytovanie fyzickej osoby v ubytovacom zariadení. 

(2) Daňovníkom je fyzická osoba, ktorá sa v zariadení odplatne prechodne ubytuje. 

(3) Základom dane je počet prenocovaní. 

(4) Sadzba dane je 0,16 eura 4,80 Sk na osobu a prenocovanie. 

(5) Platiteľom dane je prevádzkovateľ zariadenia, ktorý odplatné prechodné ubytovanie poskytuje. 

O vybratej dani vedie prevádzkovateľ evidenciu v "knihe ubytovaných". Daň za ubytovanie prevádzkovateľ vyberá pri nástupe daňovníka do zariadenia, v hotovosti a v eurách. 

O zaplatení dane prevádzkovateľ vypíše príjmový pokladničný doklad s predpísanými náležitosťami. 

(6) Daň prevádzkovateľ odvádza obecnému úradu nasledovným spôsobom : 

a/ do pokladne obecného úradu , 

b/ na účet. 

Vyrubená daň je splatná do 15 dní odo dňa nadobudnutia právoplatnosti platobného výmeru. 

Výšku zaplatených poplatkov za ubytovanie je prevádzkovateľ povinný oznámiť správcovi dane polročne a to do 30. 06. a 31. 12.  
§ 10 
Daň za predajné automaty 
  

(1) Predmetom dane za predajné automaty sú prístroje a automaty, ktoré vydávajú tovar za odplatu (ďalej len „predajné automaty“). 

(2) Daňovníkom je fyzická osoba alebo právnická osoba, ktorá predajné automaty prevádzkuje. 

(3) Základom dane je počet predajných automatov. 

(4) Sadzba dane je 16, 6 eura500 Sk za jeden predajný automat a kalendárny rok. 

(5) Daňová povinnosť vzniká dňom začatia prevádzkovania predajných automatov a zaniká dňom ukončenia ich prevádzkovania. 

(6) Daňovník je povinný písomne oznámiť vznik daňovej povinnosti správcovi dane do 30 dní od vzniku daňovej povinnosti a v tejto lehote zaplatiť daň na zdaňovacie obdobie alebo pomernú časť dane na zostávajúce dni zdaňovacieho obdobia, v ktorom vznikla daňová povinnosť. V ďalších zdaňovacích obdobiach je daň na zdaňovacie obdobie splatná bez vyrubenia do 31. januára tohto zdaňovacieho obdobia. 

Ak daňová povinnosť zanikne v priebehu zdaňovacieho obdobia a daňovník to oznámi správcovi dane najneskôr do 30 dní odo dňa zániku daňovej povinnosti, správca dane vráti pomernú časť dane za zostávajúce dni zdaňovacieho obdobia, za ktoré bola daň zaplatená. 

Oznamovaciu povinnosť si daňovník musí splniť písomným oznámením, ktoré doručí osobne alebo doporučeným listom na Obecný úrad v Jamníku. Písomné oznámenie pri vzniku daňovej povinnosti obsahuje – identifikačné údaje daňovníka, identifikáciu predajného automatu, miesto prevádzkovania. Písomné oznámenie pri zániku daňovej povinnosti obsahuje – identifikačné údaje daňovníka, identifikáciu predajného automatu, miesto doterajšieho prevádzkovania . 

(7) Daň obec vyberá nasledovným spôsobom : 

a/ hotovosti do pokladne obecného úradu, 

b/ na účet 

(8) Na účely výberu dane prevádzkovateľ je povinný viesť nasledovnú preukaznú evidenciu ohľadne každého predajného automatu osobitne: 

a/ výrobné číslo predajného automatu, 

b/ typ a označenie predajného automatu  
§ 11 
Daň za nevýherné hracie prístroje 
  

(1) Predmetom dane za nevýherné hracie prístroje sú hracie prístroje, ktoré sa spúšťajú alebo prevádzkujú za odplatu, pričom tieto hracie prístroje nevydávajú peňažnú výhru a sú prevádzkované v priestoroch prístupných verejnosti (ďalej len „nevýherné hracie prístroje“). 

(2) Nevýherné hracie prístroje sú: 

a) elektronické prístroje na počítačové hry, 

b) mechanické prístroje, elektronické prístroje, automaty a iné zariadenia na zábavné hry. 

(3) Daňovníkom je fyzická osoba alebo právnická osoba, ktorá nevýherné hracie prístroje prevádzkuje. 

(4) Základom dane je počet nevýherných hracích prístrojov. 

(5) Sadzba dane je33 eur 994 Sk za jeden nevýherný hrací prístroj a kalendárny rok. 

(6) Daňová povinnosť vzniká dňom začatia prevádzkovania nevýherných hracích prístrojov a zaniká dňom ukončenia ich prevádzkovania. 

(7) Daňovník je povinný písomne oznámiť vznik daňovej povinnosti správcovi dane do 30 dní od vzniku daňovej povinnosti a v tejto lehote zaplatiť daň na zdaňovacie obdobie alebo pomernú časť dane na zostávajúce mesiace zdaňovacieho obdobia, v ktorom vznikla daňová povinnosť. V ďalších zdaňovacích obdobiach je daň na zdaňovacie obdobie splatná bez vyrubenia do 31. januára tohto zdaňovacieho obdobia. 

Ak daňová povinnosť zanikne v priebehu zdaňovacieho obdobia a daňovník to oznámi správcovi dane najneskôr do 30 dní odo dňa zániku daňovej povinnosti, správca dane vráti pomernú časť dane za zostávajúce dni zdaňovacieho obdobia, za ktoré bola daň zaplatená. 

Oznamovaciu povinnosť si daňovník musí splniť písomným oznámením, ktoré doručí osobne alebo doporučeným listom na Obecný úrad v Jamníku . Písomné oznámenie pri vzniku daňovej povinnosti obsahuje – identifikačné údaje daňovníka, identifikáciu nevýherného hracieho prístroja, miesto prevádzkovania. Písomné oznámenie pri zániku daňovej povinnosti obsahuje – identifikačné údaje daňovníka, identifikáciu nevýherného hracieho prístroja, miesto doterajšieho prevádzkovania . 

(8) Daň obec vyberá nasledovným spôsobom : 

a/ v hotovosti do pokladne obce, 

b/ na účet . 

(9) Na účely výberu dane prevádzkovateľ je povinný viesť nasledovnú preukaznú evidenciu ohľadne každého nevýherného hracieho prístroja osobitne: 

a/ výrobné číslo nevýherného hracieho prístroja , 

b/ typ a označenie nevýherného hracieho prístroja 

III. č a s ť 
Miestny poplatok 
§ 12 
Miestny poplatok za komunálne odpady 
a drobné stavebné odpady 
  

(1) Miestny poplatok za komunálne odpady a drobné stavebné odpady (ďalej len „poplatok“) sa platí za komunálne odpady a drobné stavebné odpady, ktoré vznikajú na území obce.

(2) Ak ďalej nie je ustanovené inak, poplatok platí poplatník, ktorým je 

a) fyzická osoba, ktorá má v obci trvalý pobyt alebo prechodný pobyt alebo ktorá je na území obce oprávnená užívať alebo užíva byt, nebytový priestor, pozemnú stavbu alebo jej časť, alebo objekt, ktorý nie je stavbou, alebo záhradu, vinicu, ovocný sad, trvalý trávny porast na iný účel ako na podnikanie, pozemok v zastavanom území obce okrem lesného pozemku a pozemku, ktorý je evidovaný v katastri nehnuteľností ako vodná plocha (ďalej len "nehnuteľnosť"), 

b) právnická osoba, ktorá je oprávnená užívať alebo užíva nehnuteľnosť nachádzajúcu sa na území obce na iný účel ako na podnikanie, 

c) podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania.

(3) Ak má osoba podľa odseku 2 písm. a) v obci súčasne trvalý pobyt a prechodný pobyt, poplatok platí iba z dôvodu trvalého pobytu. Ak má osoba podľa odseku 2 písm. a) tohto ustanovenia v obci trvalý pobyt alebo prechodný pobyt a súčasne je oprávnená užívať alebo užíva nehnuteľnosť na iný účel ako na podnikanie, poplatok platí iba z dôvodu trvalého pobytu alebo prechodného pobytu.

(4) Poplatok od poplatníka v ustanovenej výške pre obec vyberá a za vybraný poplatok ručí 

- vlastník nehnuteľnosti; ak je nehnuteľnosť v spoluvlastníctve viacerých spoluvlastníkov poplatok vyberá a za vybraný poplatok ručí zástupca určený spoluvlastníkmi, ak s výberom poplatku zástupca súhlasí; ak nedošlo k určeniu zástupcu, obec určí spomedzi vlastníkov alebo spoluvlastníkov zástupcu, ktorý poplatok pre obec vyberie 

- správca, ak je vlastníkom nehnuteľnosti obec, (ďalej len platiteľ). Platiteľ a poplatník sa môžu písomne dohodnúť, že poplatok obci odvedie priamo poplatník, za odvedenie poplatku obci ručí platiteľ.

(5) Poplatková povinnosť vzniká dňom, ktorým nastane skutočnosť uvedená v odseku 2 tohto ustanovenia. Poplatková povinnosť zaniká dňom, ktorým zanikne skutočnosť zakladajúca vznik poplatkovej povinnosti. 

(6) Správca dane na území obce Jamník určuje sadzbu: 
0,03 eura 0,903 Sk za osobu a kalendárny deň, 10,95 eura 330 Skročne pre fyzickú osobu.

(7) Poplatník je povinný do jedného mesiaca odo dňa vzniku povinnosti platiť poplatok, odo dňa, keď nastala skutočnosť, ktorá má vplyv na zánik poplatkovej povinnosti, ako aj od skončenia obdobia určeného obcou, za ktoré platil poplatok, v prípade ak došlo k zmene už ohlásených údajov, ohlásiť obci : 
a/ svoje meno, priezvisko, dátum narodenia, adresu trvalého pobytu, adresu prechodného pobytu (ďalej len "identifikačné údaje"); ak je poplatníkom osoba podľa odseku 2 písm. b) alebo písm. c) tohto ustanovenia názov alebo obchodné meno, sídlo alebo miesto podnikania, identifikačné číslo (IČO), 

b/ identifikačné údaje iných osôb, ak za ne plní povinnosti poplatníka podľa § 77 ods. 7 zákona o miestnych daniach, 

c/ údaje rozhodujúce na určenie poplatku podľa § 79 zákona o miestnych daniach /ak je zavedený množstvový zber/, spolu s ohlásením predloží aj doklady potvrdzujúce uvádzané údaje; ak súčasne požaduje zníženie alebo odpustenie poplatku podľa § 82 zákona o miestnych daniach aj doklady, ktoré odôvodňujú zníženie alebo odpustenie poplatku.

(8) Poplatník je oprávnený podať obci ohlásenie aj v prípade, ak zistí, že jeho povinnosť platiť poplatok má byť nižšia, ako mu bola vyrubená, alebo ak žiada o zníženie poplatku z dôvodu, že neužíva nehnuteľnosť, ktorú je oprávnený užívať.

(9) Poplatok vyrubí obec platobným výmerom

(10)Správca dane určuje, že ak vyrubený poplatok presiahne čiastku 33 eur 994 Sk je splatný: 

- v troch rovnakých splátkach, prvá splátka do 15 dní, druhá 31. mája a tretia splátka do 30.septembra.

(11) Obec poplatok zníži podľa najnižšej sadzby za obdobie, za ktoré poplatník obci preukáže na základe nasledovných podkladov: 

· že sa v určenom období dlhodobo zdržiava alebo zdržiaval v zahraničí 

· svoju neprítomnosť v meste z dôvodu výkonu základnej vojenskej služby 

Zníženie poplatku: 
1/ študenti dlhodobo vzdialení kvôli štúdiu, 

- potvrdenie o zaplatení poplatku za TKO z domova mládeže, alebo iného ubytovacieho zariadenia a potvrdenie o návšteve školy - zníženie o 65% 

2/ občania dlhodobo vzdialení kvôli zamestnaniu na Slovensku i v zahraničí – zníženie o 65% 

· potvrdenie o zamestnaní, potvrdenie o pobyte mimo územia obce 

3/ občania vo väzbe, vojenská služba, alikvotná časť - doklad o nástupe na vojenskú službu, do väzby 

4/ z dôvodu platenia poplatku v inej obci/meste 0 eur
· potvrdenie o zaplatení poplatku za TKO v inom meste, obci 

5/ u osôb, ktorí dovŕšili do 1.januára bežného zdaň. obdobia 70 rokov veku 

občania, držitelia preukazov ZŤP - zníženie o 25 % 

V prípade, že potvrdenie nie je v slovenskom alebo českom jazyku, je potrebné k dokladom predložiť aj preklad. Doklad nie je možné nahradiť čestným vyhlásením. 

Doklady súvisiace so znížením poplatku je potrebné predložiť vždy najneskôr do 31. 01. zdaňovacieho obdobia 

(12) Poplatok sa určuje na obdobie jedného kalendárneho roka. 

IV. č a s ť 
Spoločné a  záverečné ustanovenia

§ 13 
Spoločné ustanovenia
(1) Správu miestnych daní a miestneho poplatku vykonáva obec Jamník prostredníctvom starostu obce a poverených zamestnancov obce. 

(2) Postavenie povereného zamestnanca obce - správcu dane z nehnuteľnosti nemá hlavný kontrolór obce Jamník.

§ 14 
Záverečné ustanovenia
(1) Pokiaľ v tomto všeobecne záväznom nariadení nie je podrobnejšia úprava, odkazuje sa na zákon o miestnych daniach a zák. SNR č. 511/1992 Zb. o správe daní a poplatkov v znení neskorších predpisov. 

(2) Na tomto všeobecne záväznom nariadení obce Jamník sa uznieslo Obecné zastupiteľstvo v Jamníku dňa 15. 12. 2008 

(3) Dňom účinnosti tohto všeobecne záväzného nariadenia sa zrušuje Všeobecne záväzné nariadenie obce Jamník zo dňa 14.12.2007 o miestnych daniach a miestnom poplatku za komunálne odpady a drobné stavebné odpady na území obce Jamník na rok 2008. 

(4) Zmeny a doplnky tohto všeobecne záväzného nariadenia schvaľuje Obecné zastupiteľstvo v Jamníku. 

(5) Toto všeobecne záväzné nariadenie nadobúda účinnosť dňom 01. 01. 2009 

 V Jamníku dňa 15. 12. 2008 

Ján Murányi 
starosta obce 
